‘Salaam, boeta Bassa’ | Netwerk24
Kaap se bende-taakspan amptelik bekend gestel
Bheki Cele, minister van polisie, het Donderdag die taakspan wat bendegeweld in die Wes-Kaap die stryd aansê, amptelik op ’n parade by die Bishop Lavis-polisieakademie bekend gestel.
Kommer oor kinderverkragtings
Ouers in die Asla- en Kwanonqaba-omgewing in Mosselbaai is baie bekommerd oor hul kinders se veiligheid nadat twee kinders van onderskeidelik vier en vyf jaar oud verlede Sondag na bewering verkrag is.
16 mense vas oor kabeldiefstal
Vier vermeende kabeldiewe is Vrydagoggend douvoordag vasgetrek in verband met die voortdurende kabeldiefstal in Blackheath en Melton Rose in Kaapstad.
Bergh is Ixias se nuwe breier
Pieter Bergh, tot onlangs toe Griekwas se agterlyn-afrigter, is aangestel as die Ixias se nuwe hoofafrigter vir die Varsitybeker-reeks.
Arende baljaar op hul tuisveld
Die SWD-Arende is vanjaar die Curriebeker se Eersteliga-kampioene nadat hulle die Valke Vrydagaand op Outeniquapark in George met 36-27 geklop het.
Caster, Chad en Luvo benoem vir groot pryse
Caster Semenya is beloon vir haar uithouvermoë deur die loop van die jaar ondanks die storms wat rondom haar gewoed het deur by die Suid-Afrikaanse Sportpryse in drie afdelings benoem te word.
Mboweni ‘wou nie minister word’
Tito Mboweni, minister van finansies, sê hy wou aanvanklik nie die pos aanvaar nie.
‘Populisme eindig in rampspoed’ – Lesetja
Lesetja Kganyago, president van die Reserwebank, sê die golf van populisme wat oor ’n aantal ekonomieë wêreldwyd spoel, wys dat leiers verantwoordeliker moet optree en aanspreeklik gehou moet word.
Jan Taks sit voet neer oor onwettige twak, petrol
Mark Kingon, die waarnemende kommissaris van die SAID, het reeds begin werk maak om die onwettige handel in tabak, petrol, klere en tekstiele vas te vat.
Speel die hond dan siek?
Ek wonder of die Ruiter in Swart, Vonk de Ridder, Volksblad lees.
Beweegruimte in dié saak het Trump nie juis
As daar één saak is wat pres. Donald Trump se visie van die internasionale politiek illustreer, is dit sy hantering van die dood van ’n uitgeweke Saoedi-Arabiese joernalis, Jamal Khashoggi.
Naas, oom Gert en die dag op Loftus
Dit was ’n Saterdag. In Pretoria. In die vroeë 1980’s. Presies watter jaar sal ek nou nie sê nie.
Elton Landrew sien elke rol as ’n seën
Elton Landrew is in akteurshemel.
Nagtegaal Nana sing steeds op 84
Op 84 is Nana Mouskouri steeds vir ewig jonk. Sy het vandeesweek in die Royal Festival Hall in Londen opgetree en is verder op pad na onder meer Duitsland, Israel en Nederland. In haar loopbaan het sy al meer as 10 000 konserte gehou.
Nie almal wil Winehouse as hologram sien nie
‘Salaam, boeta Bassa’
Deur Johann Maarman 14 Junie 2018 12:59
“Salaam, boeta Bassa.”
Dit was min of meer altyd die aanknopingsgesprek tussen my en boeta Ismail Bassa in sy gebrakte Afrikaans. Hy was maar altyd net by die moskee of die masjiet soos ons dit in Malmesbury geken het. Sy jaart was altyd vol karre.
Die ingang na die moskee waar twee mense dood en verskeie ander beseer is. Foto: Jaco Marais
Wanneer ek smiddae werk toe ry, het ek hom menige maal gesien. Dan het ons vir mekaar gewuif. Ek en die man met die kenmerkende swart kofia.
En nou het Ismail Bassa ’n wrede dood gesterf. Doodgesteek binne-in die toevlugsoord van die Almagtige. Vermoor deur ’n vreemdeling wat juis herberg gegee is in die moskee.
Vanoggend in die vroeë oggendure toe my selfoon saggies brrrr-brrrr, was ek anders as ander tye, nogal bang om na die boodskap te kyk. Toe dit kort daarna vir ’n tweede keer brrrr-brrrr, het dit van my niggie gekom. Daar was ’n aanval by die moskee by jou, het die boodskap gelui.
Watter moskee? Die een twee straatblokke van my? Die een waar ek Vrydae-middae moet sukkel om verby te kom wanneer die karre die pad volstaan wanneer my Moslem-broers van Malmesbury gaan bid?
Kan nie wees nie.
Nie ons moskee in Vaaldorp soos my woonbuurt genoem word nie? Nie in die woonbuurt waar elkeen nog mekaar op die naam noem nie? En almal weet wie se kind of agterkleinkind jy is. Nie die woonbuurt waar geslagte aan mekaar verbind is nie? ’n Woonbuurt wat maar bestaan het uit die ou Groenpunters van Malmesbury. Groenpunt was die woonbuurt in die dorp voordat ’n hele gemeenskap ontwortel is weens die Groepsgebiedewet en verskuif is na Vaaldorp. Of die amptelike naam: Wesbank.
Groenpunters was maar nog altyd aan die naelstring met mekaar verbind. Dit was ’n buurt waar Moslems en Christene sy aan sy geleef het. Waar hulle oor en weer suiker by mekaar geleen het en in mekaar se vreugde én smart gedeel het. Daardie mededeelsaamheid en omgee kon selfs nie deur die Groepsgebiedewet gebreek word nie.
En nooit weer sal ek die “Salaam, koerantman” uit sy mond hoor nie.
My eerste oproep was na my oudste broer wat Moslem is en skuins oorkant die moskee woon. Ek kon hom nie in die hande kry nie. Ek was bekommerd, want Abduraagman (my broer) was nog altyd ’n onrustige siel.
En toe kom die boodskappe kort ná mekaar deur. Drie mense is gesteek deur ’n vreemdeling met ’n mes in die moskee. Wie sou dit wees? Was my broer een van dié wat gesteek is? Moord in die moskee? So kort voor die einde van Ramadaan?
By die moskee was daar ’n absolute verslaenheid. Moelana Abdul Khaliq Allie van die Moslem Juridiese Raad (MJC) en ’n seun van hierdie Vaaldorp-gemeenskap, het beginne huil. Ek het Abdul nog nooit so gebroke gesien nie. Hy was nog altyd die skrander een en die sterk een wat ’n gemeenskap bymekaar gehou het, hoewel hy nou ’n hoë posisie op die MJC beklee. ’n Groenpunter of ’n Vaaldorper wat stukkend is. En voordat ek my kon keer, biggel die trane ook uit my oë. Gedeelde smart.
Jy kyk na Bassa se seuns. Faizel, die een wat in sy gesig gesteek is, en luister na Saud, die ander broer, wat geen wraak in sy hart dra nie, maar die pyn lê duidelik in sy stem.
Verder straat-op lê die lyk van die moordenaar. Dit nogal tussen twee kerke. Met ’n polisiehond wat snuffel-snuffel naderskuif aan sy lyk.
Buite blaas die wind uit baie bekke. Dit vreet aan jou liggaam. En al waaraan jy kan dink, is: Ismail Bassa, die man met die swart kofia.
En nooit weer sal ek in gebrakte Afrikaans die “Salaam, koerantman” uit sy mond hoor nie.
Johann Maarman is eindredakteur van Die Burger en ’n inwoner van Malmesbury.
Meer oor: Johann Maarman | Ismail Bassa | Malmesbury | Wesbank | Moskee-Aanval
REGSTREEKS: Naam van Malmesbury-aanvaller bekend
28 dood in gru-ongeluk op N1 in Limpopo
KYK: Toetskrieket se belaglikste uitloop ooit?